Λαμία, 1 Ιουνίου 2020

**ΑΝΑΚΟΙΝΩΣΗ**

**ΘΕΜΑ: Έναρξη περιόδου εγγραφών στους Βρεφονηπιακούς και Παιδικούς Σταθμούς του Δήμου Λαμιέων για το σχολικό έτος 2020-2021**

Ξεκινούν από σήμερα **1η Ιουνίου 2020** οι εγγραφές στους ανακαινισμένους Βρεφονηπιακούς και Παιδικούς Σταθμούς του Δήμου μας για το επόμενο σχολικό έτος και θα ολοκληρωθούν την **Πέμπτη 25η Ιουνίου 2020**. Για την καλύτερη ενημέρωση των γονέων-κηδεμόνων υπενθυμίζουμε ότι οι δομές του Δήμου μας συμμετέχουν στη δράση του ΕΣΠΑ "Εναρμόνιση Οικογενειακής και Επαγγελματικής ζωής", οι αιτήσεις της οποίας αναμένεται να ξεκινήσουν τις επόμενες εβδομάδες.

**Δικαίωμα εγγραφής έχουν τα παιδιά που είναι γεννημένα από 01-01-2017 έως και 31-03-2019 και πιο συγκεκριμένα: στα βρεφικά τμήματα** έχουν τα βρέφη που γίνονται 18 μηνών έως και το τέλος Σεπτεμβρίου του 2020 και μέχρι την ηλικία των 2,5 ετών, ενώ **στα νηπιακά τμήματα** έχουν όλα τα παιδιά που γίνονται 2,5 ετών ως το τέλος Σεπτεμβρίου του 2020 και μέχρι την ηλικία εγγραφής τους στην υποχρεωτική εκπαίδευση.

Στο πλαίσιο, ωστόσο, της αναγκαιότητας λήψης προληπτικών μέτρων για την αποφυγή της διασποράς του κορωνοϊούCOVID-19 και με γνώμονα πάντα την διαφύλαξη της δημόσιας υγείας, η υποβολή των αιτήσεων εγγραφής στους δημοτικούς παιδικούς, βρεφικούς και βρεφονηπιακούς σταθμούς δύναται να γίνει:

• είτε με αυτοπρόσωπη παρουσία των γονέων-κηδεμόνων κατόπιν συνεννόησης με τον Σταθμό για συνάντηση με ραντεβού από **08:00 πμ - 14:00 μμ** κατά τη διάρκεια της περιόδου εγγραφών και με τήρηση όλων των μέτρων προστασίας και ασφάλειας,

• είτε μέσω του ηλεκτρονικού ταχυδρομείου κάθε σχολείου.

• Για όσους δεν επιθυμούν κάποιον από τους παραπάνω τρόπους, δίνεται η δυνατότητα ταχυδρομικής αποστολής, κατόπιν τηλεφωνικής συνεννόησης με το Σταθμό ενδιαφέροντος, στο Πρωτόκολλο του Δήμου Λαμιέων στο ισόγειο της οδού Φλέμιγκ& Ερυθρού Σταυρού, Λαμία, 35131 έως και τις **29 Ιουνίου**.

Οι **ανακαινισμένοι** Σταθμοί μας, καθώς και οι εξωτερικοί χώροι τους (στους οποίους ολοκληρώνονται εντός των καλοκαιρινών μηνών οι παρεμβάσεις αναβάθμισης και εγκατάστασης παιχνιδιών που αντιστοιχούν στην ηλικία των παιδιών που φιλοξενούν), πληρούν τους αυστηρούς κανόνες ασφάλειας που θέτει το ισχύον νομοθετικό πλαίσιο. Τέλος, αυτή τη στιγμή πραγματοποιείται μια πολύ σοβαρή προσπάθεια, ώστε οι ήδη παρεχόμενες από τους Σταθμούς μας υπηρεσίες (πχ **παιδίατρος**, **γυμναστής**, **μουσικός**, **ψυχολόγος, κοινωνικός λειτουργός**) να εμπλουτιστούν. Στο πλαίσιο αυτό θα ενημερωθείτε με κάθε πρόσφορο τρόπο, όταν αυτές τελεσφορήσουν (πχ **σχολικό λεωφορείο**, **λογοθεραπευτής**).

Για οποιαδήποτε επιπλέον πληροφορία οι ενδιαφερόμενοι γονείς-κηδεμόνες μπορούν να επικοινωνούν με τον Βρεφονηπιακό ή Παιδικό Σταθμό του Δήμου που επιθυμούν.



**Δικαιολογητικά εγγραφών**

1. Αίτηση γονέα ([κατεβάστε εδώ](https://drive.google.com/open?id=1xozzwG7r1Dy9oCi4tZ6pf_ef9OPVMuUY))
2. Ατομική καρτέλα παιδιού ([κατεβάστε εδώ](https://drive.google.com/open?id=1OE8fFeWl2NUQVJSo6AsYaR34U5rFYyfn))
3. Πιστοποιητικό οικογενειακής κατάστασης, και όπου αυτό δεν είναι εφικτό ληξιαρχική πράξη γέννησης του παιδιού, ή/και ληξιαρχική πράξη συμφώνου συμβίωσης.
4. Βεβαίωση εργοδότη και για τους δύο γονείς ή αποδεικτικό ότι πρόκειται να εργασθούν εντός μηνός από την υποβολή της αίτησης εγγραφής, με προσδιορισμό του ύψους των αποδοχών τους, και αντίγραφο αναγγελίας πρόσληψης της αιτούσας/του αιτούντος ή της σύμβασης μαζί με το έντυπο Ε4 (ετήσιος πίνακας προσωπικού).
5. Βεβαίωση ανεργίας από τον ΟΑΕΔ ή κάρτα ανεργίας σε ισχύ, του γονέα ή των γονέων που είναι άνεργοι.
6. Βεβαίωση υγείας του παιδιού ([κατεβάστε εδώ](https://drive.google.com/open?id=1QAxu72o7hCutQPRCMhbvy-o27NaNPfBc)) συμπληρωμένη και υπογεγραμμένη από Παιδίατρο και φωτοτυπία του βιβλιαρίου υγείας με τα εμβόλια που προβλέπονται κάθε φορά ανάλογα με την ηλικία του παιδιού.
7. Αντίγραφο της δήλωσης φορολογίας εισοδήματος και αντίγραφο τελευταίου εκκαθαριστικού σημειώματος. **Για τα βρεφικά τμήματα η επιλογή θα γίνει με οικονομικά και κοινωνικά κριτήρια και βάσει μοριοδότησης.**

**Δικαιολογητικά επανεγγραφών**

1. Αίτηση επανεγγραφής ([κατεβάστε εδώ](https://drive.google.com/open?id=1_d_bIDcitiEs2-5Ylxh-IeR1-4qQsCxN))
2. Υπεύθυνη δήλωση περί μη μεταβολής στοιχείων εγγραφής.
3. Αντίγραφο τελευταίου εκκαθαριστικού σημειώματος.